SKRIFTLIG FORESPØRGSEL E-2810/01

af Stavros Xarchakos (PPE-DE) til Kommissionen

(10. oktober 2001)

Om: EU's politik i kulturelle spørgsmål

Kommissionens Generaldirektorat for Uddannelse og Kultur er generelt bemandet med værdifuldt, tjenestemandsansat, midlertidigt ansat eller hjælpeansat personale. Kommissær Reding har vist, at beskyttelsen af Europas kulturarv ligger hende særlig på sinde, og hun

er ikke ansvarlig for, hvorledes personalet i det generaldirektorat, hun har under sig, er sammensat og struktureret, idet mange allerede var ansat, før hun overtog sin post. Til trods for den indsats, der gøres, har man en følelse af, at Kommissionen mange gange bruger tiden på stadige drøftelser af de økonomiske aspekter af kulturen, og at den lægger mindre vægt på at fremme de fælles træk (sæder og skikke, traditioner, historien, sproglige træk osv.) som forener medlemsstaternes folk, hvilket i højeste grad ville bidrage til at fremme den europæiske kulturelle identitet.

Kan Kommissionen oplyse, hvor mange etnologer, historikere, arkæologer, sociologer, antropologer og filologer, der er beskæftiget i Generaldirektoratet for Uddannelse og Kultur, og hvor stor en andel disse fagfolk udgør i forhold til det samlede antal af det tjenestemandsansatte, midlertidigt ansatte og hjælpeansatte personale i det pågældende generaldirektorat?

Er det en forudsætning for ansættelse i Generaldirektoratet for Uddannelse og Kultur, at den pågældende har et akademisk eller erhvervsfagligt grundlag inden for de ovennævnte specialområder?

Svar afgivet på Kommissionens vegne af Viviane Reding

(5. december 2001)

Sammensætningen af Fællesskabets aktiviteter på kulturområdet er fastlagt i EF-traktaten (mere konkret i dens artikel 151 (tidligere artikel 128)), hvori Fællesskabets kompetence angives som følger:

- fremme det kulturelle samarbejde mellem medlemsstaterne

- (om nødvendigt gennem finansiel støtte) støtte og udbygge medlemsstaternes indsats på følgende områder:

1. forbedring af kendskabet til og formidlingen af de europæiske folkeslags kultur og historie

2. bevarelse og beskyttelse af den kulturarv, der er af europæisk betydning

3. ikke-kommercielle udvekslinger

4. kunstneriske og litterære frembringelser, herunder i den audiovisuelle sektor.

Kommissionens arbejde med at nå disse mål foregår hovedsagelig i forbindelse med gennemførelsen af programmet Kultur 2000 (som er vedtaget ved Parlamentets og Rådets afgørelse), og gennem støtte og tilskyndelse til kulturelle overvejelser på forskellige områder(1).

Kommissionen er perfekt udrustet til gennemførelsen af disse opgaver, som bl.a. i forbindelse med programmet Kultur 2000 består i at sikre en effektiv gennemførelse og administrativ forvaltning.

Derudover indkalder Kommissionen i forbindelse med programmets forvaltning, især til udvælgelse og evaluering af projekter, eksperter på forskellig områder, som udvælges fra lister, der er indsendt af medlemsstaterne(2).

Kommissionen hører endvidere i forbindelse med tilskyndelsen til kulturelle overvejelser med jævne mellemrum kulturpersonligheder i hele det udvidede Europa. Den er således i øjeblikket i gang med at organisere et forum om kulturelt samarbejde i Europa, som skal finde sted i Bruxelles den 21. og 22. november 2001.

(1) http://europa.eu.int/comm/culture/index_fr.html.

(2) Kommissionen har således eksempelvis i de to seneste regnskabsår (2000 og 2001) kunnet trække på udtalelser fra 120 eksperter på de forskellige kompetenceområder (teater, plastisk og visuel kunst, litteratur, litterær oversættelse, kulturarv, kulturhistorie, osv.).